Exploring parental attitudes and practices during complementary feeding
Authors: Σπυρέλη Ελένη 
Published: August 2024

Εισαγωγή. Η εισαγωγή και μετάβαση των παιδιών σε μία μικτή διατροφή είναι σταδιακή και διαρκεί τους πρώτους 18 με 24 μήνες της ζωής. Στο Ηνωμένο Βασίλειο, όλοι οι γονείς έχουν πρόσβαση σε πληροφορίες σχετικά με τη συμπληρωματική σίτιση (αναφέρεται και ως απογαλακτισμός) μέσα από τις υγειονομικές υπηρεσίες. Η προσκόλληση των γονέων στις διατροφικές συστάσεις ωστόσο, έχουν αξιολογηθεί σε εθνικό επίπεδο ως μη ικανοποιητικές. Μία μεγάλη πρόκληση για τους ερευνητές που δουλεύουν στον χώρο της συμπληρωματικής σίτισης είναι να κατανοήσουν τους παράγοντες που επηρεάζουν τις αποφάσεις των γονέων σχετικά με τον απογαλακτισμό και να εστιάσουν σε αυτούς που συσχετίζονται με το επίπεδο συμμόρφωσης με τις διατροφικές συστάσεις. Στόχος. Αυτή η εργασία στοχεύει να ενισχύσει την κατανόηση των παραγόντων που επηρεάζουν τις συμπεριφορές σίτισης των γονέων και την προσέγγιση τους κατά τη διάρκεια της συμπληρωματικής σίτισης στις χώρες υψηλού εισοδήματος και ειδικά στο Ηνωμένο Βασίλειο. Μέθοδοι. Τρεις επιμέρους μελέτες διεξάχθηκαν για να επιτευχθεί ο συνολικός στόχος: 1) Μια συστηματική ανασκόπηση σε τέσσερις ηλεκτρονικές βάσεις δεδομένων χρησιμοποίησε την προσέγγιση πλαισίου και συνέθεσε ποιοτικά δεδομένα σχετικά με τις πρακτικές σίτισης γονέων με παιδιά μικρότερα από 3 έτη σε αναπτυγμένες χώρες. 2) Μια μελέτη ποιοτικής μεθοδολογίας συνέλεξε δεδομένα από οχτώ ομάδες εστίασης που αποτελούνταν από 37 μητέρες από τη Βόρεια Ιρλανδία με ένα υγιές παιδί σε ηλικία απογαλακτισμού. Διεξάχθηκε επαγωγική θεματική ανάλυση ώστε να διερευνηθούν ευκαιρίες και προκλήσεις στην καθιέρωση υγειών διατροφικών συνηθειών κατά τη διάρκεια της συμπληρωματικής σίτισης. 3) Μια διαδικτυακή δημοσκόπηση συνέλεξε δεδομένα από 466 μητέρες και 30 πατέρες που ζουν στο Ηνωμένο Βασίλειο με ένα υγιές παιδί μέχρι και την ηλικία των 18 μηνών. Η μελέτη αυτή εξέτασε τους παράγοντες που συσχετίζονται με την ηλικία εισαγωγής στερεών τροφών και την ποιότητα της συμπληρωματικής διατροφής. Ευρήματα. Τα ποιοτικά δεδομένα αποκάλυψαν ότι η αξία που αποδίδεται στη διατροφική ποικιλία κατά τη συμπληρωματική σίτιση είναι υψηλή. Οι μητέρες αποτέλεσαν υπόδειγμα κατανάλωσης υγιεινών τροφών, χρησιμοποίησαν κρυφές τακτικές στο τάισμα και προσέφεραν ένα τρόφιμο πολλές φορές στα πλαίσια της καθιέρωσης υγειών διατροφικών συμπεριφορών. Κάποιες από τις δυσκολίες που αντιμετώπισαν ήταν η μειωμένη κατανόηση της διατροφικής ποικιλίας και η αποδιοργάνωση κατα τη διάρκεια του ταΐσματος. Ανάλυση των συγχρονικών δεδομένων έδειξε ότι οι συμμετέχοντες προσέφεραν στα παιδιά τους διατροφή υψηλής ποιότητας. Η μητρική αυτοαποτελεσματικότητα και η συμμόρφωση με τις διατροφικές συστάσεις του Εθνικού Συστήματος Υγείας (ΕΣΥ) για τον απογαλακτισμό συσχετίζονταν ανεξάρτητα με την προσφερόμενη διατροφική ποιότητα. Η εισαγωγή στερεών τροφίμων από τους 6 μήνες της ζωής του παιδιού συσχετιζόταν θετικά με τη συμμόρφωση στις διατροφικές συστάσεις του ΕΣΥ και την ιδιοσυγκρασία του παιδιού και αρνητικά με την αντιληπτή ύπαρξη κοινωνικής στήριξης. Συμπεράσματα. Η παρούσα εργασία διερεύνησε τους παράγοντες που διαμορφώνουν τις πρακτικές σίτισης κατά τη διάρκεια του απογαλακτισμού. Επεσήμανε κυρίαρχες καταστάσεις που σηματοδοτούν την εισαγωγή στερεών τροφών, απόψεις των μητέρων για τις συστάσεις του Παγκόσμιου Οργανισμού Υγείας για την κατάλληλη ηλικία συμπληρωματικής σίτισης και τους βασικούς παράγοντες που επηρεάζουν την επιλογή των πρώτων στερών τροφών. Η εργασία επιπλεόν εξέτασε την αξία που προσδίδεται σε συμβουλές από επαγγελματίες υγείας και γιαγιάδες, τις προτάσεις των μητέρων για μια καλύτερη εκπάιδευση σχετικά με τον απογαλακτισμό και εμπειρίες της συμπληρωματικής αυτοσίτισης (baby-led weaning). Επίσης συζητήθηκε ο ρόλος του πατέρα στη συμπληρωματική σίτιση και η μειωμένη εκπροσώπευσή τους στην σχετική έρευνα. Οι μητέρες ενθάρρυναν τα παιδιά τους να αναπτύξουν προτίμηση για τις πιο υγιεινές τροφές μέσα από την υπόδειξη και την επαναλαμβανόμενη έκθεση. Ενώ η υψηλή αξία που αποδίδεται στη διατροφική ποικιλία είναι εμφανής, η σημασία της και οι τρόποι να επιτευχθεί δεν ήταν καλά κατανοητοί. Το άγχος κατά τη διάρκεια του ταΐσματος μειώθηκε με διάφορες στρατηγικές όπως, η χρήση αντιπερισπασμών και η υιοθέτηση ευελιξίας σχετικά με την τοποθεσία του γεύματος. Οι μητέρες που συμμετείχαν στη μελέτη επέδειξαν υψηλή προσκόλληση στις επίσημες συστάσεις συμπληρωματικής σίτισης του Ηνωμένου Βασιλείου και υψηλή ικανότητα να προσφέρουν μια θρεπτική συμπληρωματική διατροφή. Η μητρική αυτοαποτελεσματικότητα στη σίτιση του παιδιού και η συμμόρφωση με τις επίσημες συστάσεις σχετικά με την ηλικία εισαγωγής στερεών τροφών ήταν ενδεικτικές της διατροφικής ποιότητας κατά τη συμπληρωματική σίτιση. Πτυχές της ιδιοσυγκρασίας του παιδιού μπορούν να επηρεάσουν ποιες συμπληρωματικές τροφές δίνονται και πότε. Συστάσεις. Συστήνεται η αποτελεσματική εκπαίδευση των γονέων σχετικά με τη συμπληρωματική σίτιση με τις πιο πρόσφατες έγκυρες οδηγίες και η πρόσβαση σε εύκολα κατανοητό εκπαιδευτικό υλικό που λαμβάνει υπόψη την πολυπολιτισμικότητα και θρησκευτική ποικιλομορφία στην κοινωνία. Περισσότερη προσοχή αξίζει να δοθεί στις βρεφικές αντιδράσεις που σηματοδοτούν την εισαγωγή στερεών τροφών, στις συνέπειες που έχει ο πρόωρος απογαλακτισμός για την υγεία και την κατάλληλη ηλικία για την εισαγωγή διαφόρων συμπληρωματικών τροφών. Επιπλέον, οι παρανοήσεις σχετικά με την έκθεση σε τροφές και με τη διατροφική ποικιλία είναι συχνές και οι επαγγελματίες υγείας θα πρέπει να είναι ενήμεροι σχετικα με αυτές. Μητρικές αντιλήψεις για τις δικές τους διατροφικές συμπεριφορές, όπως η διατροφική νεοφοβία, θα πρέπει να τεθεί υπό συζήτηση στα πλασία μίας καθοδήγησής γύρω από τη συμπληρωματική σίτιση. Έμφαση θα πρέπει να δοθεί στην ενίσχυση της μητρικής αυτοπεποίθησης με την παροχή οδηγιών για το πώς μπορύν να ενθαρρύνουν την κατανάλωση υγιεινών τροφών και να περιορίσουν τροφές πλούσιες σε λίπος και ζάχαρη.